Brand bedreig eiendom in KammanassieDie brand het Woensdagaand in die Kammanassie-berge begin (Foto: Verskaf) Brandbestryders spook al ure lank om ŉ weghol-veldbrand in die Kammanassie-berge in die George-omgewing in bedwang te bring. Die brand het Woensdagaand ontstaan. Volgens die Tuinroete-distriksmunisipaliteit is die brand besig om na ŉ plaas in die omgewing te versprei. Brandbestryders van die munisipaliteit, Working on Fire (WoF) en Cape Nature doen alles in hul vermoë om te verhoed dat die brand dié private eiendom bereik. Die munisipaliteit het in ŉ verklaring gesê die veldbrand het Woensdagaand opgevlam toe ŉ noordoostelike wind opgesteek het. Die vlamme het vinnig na alle kante van die aanvanklike geraakte gebied versprei. “Brandbestrydingspanne gaan die dele wat toeganklik is, eerste probeer bereik,” sê die munisipaliteit. Geen beserings of skade aan infrastruktuur is tot dusver aangemeld nie.